એકચ્યુઅલી આ અન્યાયનો સિલસિલો તો પરીક્ષાનાં પરિણામ પહેલાંથી ચાલુ થઇ જાય છે. જેની બેબી કાયમ ફર્સ્ટક્લાસ લાવતી હોય તેનાં પરિણામના દિવસે એમનાં સગાંવહાલાં ખાસ ઇન્કવાયરીઓ ચાલુ કરી દેશે. ‘મને ખાતરી જ છે કે આપણા ફેમેલીમાં બેબી તો મેદાન મારશે જ. ’’ અથવા તો જેની બેબી શરૂઆતથી જ ભણવામાં નબળી હશે તેને ત્યાં લોકો પહેલેથી ખરખરાના ફોન ઠપકારશે, ‘‘સાચું કહેજો મોટાભાઇ, મારો તો જીવ સવારથી ગભરાય છે. આપણી બચૂડી આ વખતે તો હેમખેમ નીકળી ગઇને. તમે લોકો એમને હિંમત આપજો હોં !’’